《明熹宗小斧》
清代·周劼

委鬼当头政令弛，太阿之柄倒持矣。何事君王执斧柯，竞传儿戏深宫里。

金字煌煌斧背镌，龙飞岁月明天启。九重宴坐一事无，镇日摩挲此奇技。

惜把铦锋误指挥，不斩貂珰斩正士。庙堂钟虡叹销沈，内殿旋闻斧声起。

从来淫巧荡君心，无愁岂是真天子。此铁何人铸六州，大错几将神器徒。

作者简介：周劼，字献臣，彭泽人。道光乙巳进士，官息县知县。有《瓶城山馆诗钞》。